6

ISIGIDIMI SAMAXOSA, AUGUST 1, 1881.

ABANTSUNDU NO GQIRASHE.

Inxenye yengxelo ka Dr. Fitzgerald wase Qonce kwi Par­liament

U Dr. Fitzgerald utumele kwi Parlamente le isand’ ukwahlukana ingxelo yempato ye Hospital ayipeteyo e King Wm’s Town. Emveni koku caza imo yezakiwo azongameleyo uhambisa atete ngendawo, esingenayo nencinane intandabuzo ukuba ayakuvuya ukuyiva amawetu. Uti bo u Gqirashe kwi Parlamente:—

“Ndisakangele pambili kwixesha ekuya kuti kufundiswe amadodana atile akwa Xosa” [ngama Xosa kutetwa yonke impi entsundu, ama Ngesi enene wona awenz’ izahlulo-hlulo zingenamsebenzi ezinjengokuba sizenza tina bamnyama pakati kwabe bala letu.—Mhleli we *Sigidimi.']* Atsho ke ati lomadodana abe “ngama gqira, amiswe kwi zingata ngezi qingata enyanga pakati kwa bantu bako wawo; lendlela,” ut’ u Gqirashe “yoba yeyoku sondeza uncedo lokunyangwa kufupi nentlanga zeli lizwe. Kufuti ndimangaliswa yimi gama ehanjwa ngaba mnyama befuna uncedo lwe gqira; abanye besuka koma pesheya kwe Nciba kwelama Mfengu, koma Gqushwa, koma Bofolo noma Xesi nezinye indawo ezimgama, baze bafike bandimele ndide ndiwugqibe umsebenzi we Hospital.

“Icebo endandilibeke pambi kwe Rulumente epumileyo kwa ngayo lendawo lamkelwa yiyo, ngelali hanjisiwe ukuba kwakungabangako mfazwe, kuba nemali, kwaku sekulindelwe i Parlamente ukuba inike imvumelo yayo ngayo; ndinyanisekile ukuba, xa uxolo lubuye lwabako le Rulumente, nokuba yiyipina eya kulandela yoli kangela kakuhle iqinga lokusondezela abantsundu amayeza. Esisenzo asisayikuba sesokuvela usizi abantu kodwa, soba sesokubulala o “siyavuma mhloko,” abafike badlulele ngapaya kokusebenza ngama yeza, bahambe bebulala kodwa, besahlukanisa abantu, into aba ngebeyi nyanga.”

UMFI U REV. N. H. SMIT, WASE RINI.

U Rev. Mr. Smit, okufa sikubike kwi “Zinto ngezinto,” ngogama elifanelwe ukubizwa ngembeko ngabo bonke abase Koloni. Kusentetweni ye *Cape Mercury* esikupa inxenye yoko sikutetayo. Wazalelwa e Koloni apa, wazinikela emsebenzini wobufundisi eseyindodana, wabambelela kulo msebenzi pakati kwazo zonke inxwaleko zawo kwada kwase kufeni eli soMati elilungileyo lika Kristu. Kwakumnyaka we 1849 kufumaneka ukuba wabe selingu mfundisi e Rini. Le ramente yeyokuqala kwezi ntsundu eyazi xasa ngokwayo. Sekutiwe abantu abamnyama batanda kakulu imali, kodwa le ramente ibonisile ukuba itanda kakulu umfundisi wayo; imenzele amabaso amaninzi ngexa ebesapile. Ekubeni ibe le ramente ishukeke kangaka kungatiwa kungemizamo ka Mr. Smit. Ufanele imbulelo ke ngoko. Ukumtanda kwabo abantu bake bekungenasipelo, nelahleko yabo ngoku buba kwake yoba buhlungu kanye. Bonke abebemazi u Mr. Smit bebemtanda. Ubenobulumko benyoka nokutobeka kwe hobe. Enyanisekile kwinto ayitetileyo, ubengumhlobo otandekayo, into abegqibe kuyo ibingadli ngakuba yimposiso, necebo lake beli lelidla ngokufaneleka. Esimeni sake sobu fundisi ubenga bekwe bantu bake bodwa, kodwa nangabezinye iramente. Ubevelana naba manye amabandla; zininzi izinto azenzileyo ukuncedisa amanye amabandla akwase Rini. Ube ngumshumayeli onamadla. Ufe u Mr. Smit ebonakalisa olotando aseloko enalo. Intlanganiso ye bandla labapebleleli beli nentlanganiso e Rini nge veki engapaya kwedlulileyo, kwati ngolwe Sibini kwako umtendeleko ekwati (noko engu mfundisi wase Independent) kongamela yena. Wabenika isiyalo kwisiqendu esiti “Singa singabon’ u Yesu” wateta kakuhle nangamandla wada wati “Abo bapilel’ u Yesu bohlala

belungele ukumkaulela”, yawa kweso situba incwadi awayeyipete, uvakele eteta into, kodwa engavakalanga, kodwa waye ngati ufuna amanzi, wapuma umpefumlo, kwa lapo, ewela ezandleni zika Mr. Nutall, owabesele sukile ukuze amncede. Ukupela okuncomekayo kom Kristu bekungena kufikelelwa. Sibe njalo isipelo somnye wababezinikele kumsebenzi wokunyusa abamnyama.

UKUZINIKELA KUKA RILI

Lenteto ingo Rili siyiketa kwebibekwe pambi kwabafundi bayo lipepa lase King William’s Town eligam liyi *Cape Mercury.* Lipepa eliteta inteto zengqondo:—I Rulumente epumileyo yabetusa abantu ngo April odlulileyo ngokubika ukuba iteta no-Rili, ute watenjiswa indawo yokuhlala kwindawo engekude kakulu no Mkangiso. Ezinteto azidubulanga nini, ute kodwa u Mpati Micimbi yaba Ntsundu, lo mtsha wacinga ukuba makabuye atete no Rili; ute ke wacela u Mr. Wm. Fynn ukuba alityelelele eloshawe, eve into elingati likoliswe yiyo. Singati u Mr. Fynn lo ubesaziwa ngu Rili kwa sebuntwaneni, wabe kanjalo eke wahlala kwa Rili engamehlo ku Rulumente. Edinwe yinteto eninzi abete u Rulumente wanayo kule minyaka idlulileyo upume u Mr. Fynn esandleni sika Rulumente wazihlalela efama. Utabate kunye naye, mnye babini kwabamnyama, yekoko ukuya kwa Bomvana, watumela abantu ku Rili ukuba baye kuti uko. Ngomso olandelayo amaqelaqela abamnyama ehla kuyo yonke imimango esiza ku Feni. U Rili nonyana bake ababini u Sigcau no Sitshaka nabanye bagaleleka namagora akumakulu amabini. Emva koku bulisa, nengxelo zemigcobo ekumboneni u Feni kanjako, yaqala ingxoxo ende ekupeleni, ngentando yake betu, u Rili uzinikele ezandleni zika Feni. Walile u Feni, esiti akayiyo imantyi; kodwa wati oku wokuxela ku Capt. Blyth, zekuti, kuba u Rili selebutataka, bahlangabezane. Bavumelene ngalondawo, wahlangana u Capt. Blyth nenkos’ endala. Kwalapo u Rili wazinikela isiqu sake nobukosi bake ku Rulumente, sikolwa ukuba kutiwe makeme kufupi nomzi wake omdala. Kweziveki zidluleyo abantu bake bebenikwa umblaba kwisiqingata esipantsi kwe mantyi engu Mr. Streatfield. Yonke lento yehla ngenxa yesenzo sale Ru­lumente isand’ ukungena; kodwa siya temba ukuba u Mr. Fynn akasokulityalwa kuba into ayenzileyo, uyenze kakuhle. Ngexesha lemfazwe umntu owangabe bulele u Rili ubeya kunikwa amagama amakulu, u Mr. Fynn ngokufumana ngoxolo u Rili ubefanelwe ngamagama amakulu ngapezulu. Siya temba i Rulumente yobonisa ngesenzo sayo ukuba “uxolo lune zoyiso zalo nalo njenge mfazwe.”

UMBIKO.

Ely Station, July 16, 1881.

Sibika isilileko esibi nesilusizi kunene, sibikela abahlobo abakwindawo ngendawo ukub'uba kwenkosi yetu umfo ka Mabele u Ndiko ; emva kokugula okude. Lomfo ubebekekile ehlonelwe kakulu ngabo bonke abengumongameli kubo. Wab'uba ngomhla we 11 kule nyanga, wangcwatywa nge 12, ngumfundisi u Rev. Mr. P. J. Mzimba, wase Dikeni, owateta amazwi amakulu kunene nalusizi, eyala, etutuzela abalilayo. Ebonisa ingwevu zakowabo ukuze ziwulungise umzi lowo ushiywe wodwa ngapandle kwezipitipiti nempambano. Yaba yinto enkulu kunene ukuba inkosi ize kumbelwa ngumfundisi.

Olilayo

W. Skepe Nzeku.

Kuko inteto eti u Colonel Gordon, obevakala kakulu ngase China, angafumaneka e Lusutu nje ngomnye wabalauli. Asikazi nokuba kungaba kutetwa ngokumfaka kwindawo le ipetwe ngu Colonel Griffith ngoku.

Iziqamo zobukwele.—I *Natal Mercury* iti kusand’ ukubikwa kuti ukuba um Kuli obesemsebenzini pantsi ko Mr. Shire, e Milkwood Kraal, ubulele umfazi wake ngendlela embi kanye. Into ebange oku bubukwele, uqubule induku wamvikiva onke amatambo asemzimbeni wake. Ubanjiwe umfo lowo, labekelwa i Jaji ityala lake.